**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.07.2020, ora 08.00 – 16.07.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 16.07.2020, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 15.07.2020, la ora 12:15, **Avertizarea Hidrologică nr. 39 – COD PORTOCALIU**, valabilă în intervalul *15.07.2020 ora 13:00 – 17.07.2020 ora 24:00*, vizând menţinerea nivelurilor peste **COTELE DE APĂRARE** datorită propagării viiturilor formate anterior ȋn amonte, pe *râul Prut– sector aval S.H. Fӑlciu***.**

Această **Avertizare Hidrologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

-către prefecturile județelor: *GALAȚI şi VASLUI (2 prefecturi)* *- COD PORTOCALIU.*

**RÂURI**

**Debitele au fost în scădere**, exceptând râurile din bazinele hidrografice: Jiu, Olt, Vedea, Argeș, Ialomița și cele din Dobrogea unde au fost în general staționare.

Debitele se situează la valori sub mediile multianuale lunare, cu coeficienţi moduli cuprinşi între 30-90% din mediile multianuale lunare, mai mari (în jurul și peste normalele lunare) pe Vișeu, cursurile superioare ale Someșului, Bârzavei, Carașului, Trotușului și pe cursul Prutului şi mai mici (10-30% din normalele lunare) pe râurile din bazinul hidrografic Bârlad, unii afluenți al Someșului (Lonea, Fizeș) și pe unii afluenții ai Mureșului mijlociu (Domald, Secaș, Sebeș, Pianu, Strei).

Se situează peste **COTELE DE INUNDAȚIE** râul Prut la stațiile hidrometrice Fălciu (550+21) – jud.GL, Oancea (550+43)-jud.GL, Şiviţa (435+31) jud. GL, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară.

Este în vigoare **AVERTIZAREA HIDROLOGICĂ nr. 39** din 15.07.2020.

**Debitele vor fi în scădere**, exceptând râurile din bazinele hidrografice: Jiu, Olt, Vedea, Argeș, Ialomița, Bârlad, afluenții Prutului și cele din Dobrogea unde vor fi, în general, staționare.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite, pe unele râuri mici din zonele de deal și munte din nord-estul, centrul și sudul țării, datorită precipitațiilor sub formă de aversă, de scurtă durată cu caracter torențial prognozate.

Se va menţine peste **COTELE DE INUNDAȚIE** râul Prut la stațiile hidrometrice Oancea (550+30) – jud. GL, Fălciu – (550+15) – jud. GL și Șivița (435+28) – jud. GL, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară.

Se menține în vigoare **AVERTIZAREA HIDROLOGICĂ nr. 39** din 15.07.2020.

**DUNĂRE**

**Debitul la intrarea în ţară (secţiunea Baziaş) în intervalul 15.07 – 16.07.2020 a fost în scădere, având valoarea de 4700 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (4600 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 15.07.2020, ora 09.00 –16.07.2020, ora 06.00**

**ÎN ŢARĂ**

Vremea a continuat să se încălzească ușor și s-a apropiat de normalul termic al perioadei în cea mai mare parte a țării. Cerul a fost variabil, cu înnorări după-amiaza și noaptea când s-au semnalat averse și descărcări electrice, pe arii relativ restrânse în Transilvania, Maramureș și la munte și izolat în Oltenia. Cantitățile de apă au depășit pe suprafețe mici 15...20 l/mp. Vântul a suflat slab și moderat. Temperaturile maxime au fost cuprinse între 23 de grade la Joseni, Petroșani și Întorsura Buzăului și 32 de grade la Bechet, iar la ora 06.00 se înregistrau 11 grade la Sânnicolau Mare, Vărădia de Mureș, Câmpeni și Petroșani și 20 de grade la Sulina.

***Observații:*** *de ieri de la ora 06.00 au fost în vigoare 3 atenționări cod galben pentru fenomene meteorologice periculoase imediate emise de SRPV Cluj.*

**LA BUCUREŞTI**

Vremea a fost predominant frumoasă și a devenit normală termic pentru a doua decadă a lunii iulie. Cerul mai mult senin ziua, a prezentat unele înnorări noaptea, iar vântul a suflat slab până la moderat. Temperatura maximă a fost de 29 de grade la Băneasa, 30 de grade la Afumați și 31 de grade la Filaret, iar la ora 06.00 se înregistrau 17 grade la Afumați și Băneasa și 18 grade la Filaret.

**3. Prognoza meteorologică în intervalul 16.07.2020, ora 09.00 –17.07.2020, ora 09.00**

**ÎN ŢARĂ**

Vremea va fi în general instabilă. Cerul va fi variabil, cu înnorări temporar accentuate mai ales după-amiaza și seara, când se vor semnala averse, descărcări electrice și intensificări de scurtă durată ale vântului local în nord-estul, centrul și sudul țării și pe arii mai restrânse în rest. Ploile vor avea și caracter torențial, iar în intervale scurte de timp sau prin acumulare se vor înregistra cantități de apă ce pot depăși 20...25 l/mp și vor fi condiții de grindină. Temperaturile maxime vor fi cuprinse între 22 și 32 de grade, cu cele mai ridicate valori în Lunca Dunării, iar cele minime, în general, între 9 și 19 grade.

**LA BUCUREŞTI**

Cerul va fi variabil, cu unele înnorări la începutul intervalului, dar temporar accentuate spre seară, când va crește probabilitatea pentru averse, descărcări electrice și intensificări de scurtă durată ale vântului. Temperatura maximă va fi de 30...31 de grade, iar cea minimă de 14...16 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 14.07.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

***Garda Națională de Mediu - Comisariatul Județean Prahova*** informează despre producerea, la data de 15.07.2020, la ora 04:30, unei poluări accidentale a solului, în zona localității Boldești-Scăieni, județul Prahova, în urma unei avarii la o conductă ce aparține SC OMV Petrom SA. S-a scurs o cantitate de 500 l de apă sărată cu țiței, fiind afectată o suprafață de 100 mp de sol. S-au luat următoarele măsuri: s-a oprit pomparea și s-a aplicat material absorbant.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 14.07.2020-15.07.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT